**יצחק (צֶ'רְצִ'יל) קְלֶפְּטֶר** (31 במרץ 1950, י"ג בניסן ה'תש"י – 8 בדצמבר 2022, י"ד בכסלו ה'תשפ"ג) היה מוזיקאי, זמר, מלחין, גיטריסט ופזמונאי ישראלי. היה חבר בלהקות כוורת, אחרית הימים, צליל מכוון והצ'רצ'ילים. בשנת 2008 זכה בפרס מפעל חיים למלחין מטעם אקו"ם.

ביוגרפיה
--------

קלפטר נולד בחיפה בשם **יצחק קְלַפְטֶר** וגדל בתל אביב. כשהיה בן שלוש התגרשו הוריו, אימו עזבה את מדינת ישראל והוא גדל אצל דודיו בדירת חדר ליד שוק הכרמל. בנערותו שהה כילד חוץ בקיבוץ קריית ענבים.

קלפטר החל לנגן בגיל 12, והושפע בעיקר מנגינתו של האנק מרווין (אנ') מהצלליות. כשהיה בן 16 הקים את להקתו הראשונה, "הצ'רצ'ילים", עם חיים רומנו, מיקי גבריאלוב ואחרים, והפך לחלוץ הרוק הישראלי. הלהקה נקראה על שם כינויו של קלפטר מימי בית הספר – צ'רצ'יל. בשל גיוסו לצה"ל, פרש קלפטר מההרכב. את שירותו הצבאי עשה תחילה כלוחם בחיל השריון, אולם עבר בהמשך בפקודת מפקדיו[דרושה הבהרה] ללהקת גייסות שריון. במקביל ניגן בלהקת הקצב "הסגנונות". הצ'רצ'ילים נשארו עם השם ובהמשך דרכם הפכו לאחת מהחשובות שבלהקות הקצב הישראליות.

יצירה ועשייה מוזיקלית
---------------------

### ראשית שנות ה־70: תחילת הדרך

#### לאחר השחרור מצה"ל

לאחר שחרורו מצה"ל השתתף במספר הקלטות כנגן, בחלקן ללא קרדיט. קלפטר ניגן בלהקת הליווי של אריק איינשטיין, ועיבד עבור אלבומו "יסמין" מספר שירים. הקטע המפורסם ביותר בהשתתפותו מאותה תקופה הוא "שיר סתיו" של אריק לביא, בעיבודו של דוד קריבושי, שעודד את קלפטר לנגן סולו חשמלי, שהפך לאבן דרך בתולדות הרוק הישראלי.

לדברי גלי עטרי וורד קלפטר, ההגייה השגורה של שם משפחתו של קלפטר הושפעה מהערצתו את אריק קלפטון.

#### 1971: הרכב "אחרית הימים"

ב־1971 הצטרף להרכב "אחרית הימים", שהקים המתופף והמלחין זהר לוי, והשתתפו בו גם גבי שושן, אלי מגן ומירי אלוני. הלהקה שילבה מוזיקת רוק עם טקסטים עבריים. בשנת 1972 יצא אלבומה היחיד של "אחרית הימים", ובו כמה מקטעי סולו הגיטרה המפורסמים ביותר של קלפטר: "העץ הוא גבוה", "תחת עץ האקליפטוס", "יש לי יום הולדת" ו"פתחי לי את הדלת". למרות ההצלחה האמנותית, פרס כינור דוד ושבחי המבקרים, אחרית הימים נכשלה מסחרית והתפרקה לאחר פחות משנה של פעילות. קלפטר ניגן באותה שנה בגיטרה חשמלית בשיר "סימנים" מתוך אלבומו השני של צביקה פיק וגם ב"כמה טוב שבאת הביתה" של אריק איינשטיין.

### 1973–1976: להקת "כוורת"

ב־1973 הוזמן קלפטר להצטרף ללהקת "כוורת". הלהקה סימנה מפנה בדרכו המוזיקלית והמקצועית. רוב חברי "כוורת" באו מלהקת הנח"ל ולא מלהקות קצב, והרפרטואר, הגם שעדיין היה מבוסס על רוק, פנה לכיוונים נגישים יותר מאלה של "אחרית הימים" ועשה שימוש רב בהומור. קלפטר השתלב במהירות ב"כוורת", וכתב עבורה כמה מלחניו הראשונים. לאלבומה הראשון, "סיפורי פוגי", הלחין את השיר "יו יה" יחד עם דני סנדרסון. באלבומה השלישי, "צפוף באוזן", קיבל לראשונה תפקיד שירה סולו, ב"שיר הטמבל", שאותו גם הלחין. שיר אחר שהלחין לאלבום הוא "היא כל כך יפה". בכמה שירים אחרים היה חתום על הלחן לצד חברי להקה אחרים: "טנגו צפרדעים", "ככה היא באמצע" ו"לך ספר לסבתא".

### שלהי שנות ה־70: "שיחות סלון" ו"צליל מכוון"

ב־1976 השתתף קלפטר בהקלטת אלבומם של אריק איינשטיין ויוני רכטר "האהבה פנים רבות לה", לצד יוצאי "כוורת" נוספים: אלון אולארצ'יק ומאיר פניגשטיין.

פירוק "כוורת" ב־1976 הכניס את קלפטר לתקופה קשה של קושי ואי ודאות כלכליים. בנוסף, הוא נקלע לקשיים משפטיים ואיבד את ביתו. התקופה הקשה של קלפטר נמשכה כשנתיים, עד שקיבל הצעה מיהונתן גפן להשתתף במופע "שיחות סלון". עבור מופע זה הלחין קלפטר את אחד משיריו האהובים ביותר – "שיר אהבה בדואי" (מילים: איציק ויינגרטן) – שבתחילה ביצע בעצמו עם יעל לוי ואחר כך בוצע גם על ידי דויד ברוזה, עם יעל לוי. לחנים נוספים של קלפטר במופע היו לשיר "אי ירוק בים", לשיר "עד עולם אחכה" שביצע בדואט עם לוי. והקטע הווקאלי "תמונה" שכתב כמטלה בעת שלמד קומפוזיציה אצל יצחק סדאי, המשמש כנעימת הפתיחה של התוכנית "ארבע אחרי הצהריים" של גלי צה"ל. לאחר מאה הופעות עזב קלפטר את המופע בסוף 1977, ואת מקומו תפס ברוזה. באלבום שתיעד את המופע נכללו השירים בביצועו של ברוזה, ולא של קלפטר.

לאלבומו של גידי גוב "תקליט ראשון" מ־1978 הלחין קלפטר את שיריו של יעקב גלעד "חשבון פשוט" ו"בואי נישאר". באלבום "הכבש השישה עשר", שיצא לאור באותה שנה, נכלל לחנו לשיר "אני אוהב". באותה השנה ניגן גם באלבום כך שחררתי את ירושלים של יענקל'ה רוטבליט ואף תרם את הלחן לשירים "החוזר בתשובה לשאלת כתבנו" ו-"טיילת פעם 16".

ב־1979 חבר לשלמה יידוב ושם טוב לוי, ליצירת השלישייה "צליל מכוון". לאלבום של "צליל מכוון" תרם קלפטר את לחניו לשירים "לוקח את הזמן" (מילים: יהונתן גפן), "שיר אהבה בדואי" (מילים: איציק ויינגרטן) ו"צליל מכוון", שכתב בעצמו. השיר "צליל מכוון" היה לאחד מלהיטיה הבולטים של הלהקה (השיר עצמו הופיע בפסקול של הסרט "דיזנגוף 99", אם כי בגרסה שונה). עוד באותה שנה השתתף בהקלטות אלבומו של צביקה פיק – "המראה", והלחין מספר שירים למופע "קוראים לזה אושר" של יהונתן גפן ואסתר שמיר.

### 1980: תחילת קריירת הסולו

ב־1980 פתח קלפטר בקריירת סולו. קלפטר הלחין את מרבית שיריו וגם תרם לחנים לאמנים אחרים (אושיק לוי, גלי עטרי, יעל לוי, ועוד). באותה שנה השתתף קלפטר בפסטיבל הזמר והפזמון בשנת תש"ם, שבו שר עם יעל לוי את השיר "בלילה", שהלחין למילים של יורם טהרלב. השיר סיים במקום החמישי בלבד אך הביא להתייחסות רצינית יותר של קלפטר לזמרה. קלפטר החל ללמוד פיתוח קול, ובסוף 1980 הוציא תקליט שדרים עם שני שירי סולו ראשונים, "עניין של עונה" ו"אני ואת אז", שאת שניהם כתב והלחין.

#### 1981: אלבום ראשון – "יצחק"

בתחילת 1981 הוציא קלפטר את אלבומו הראשון, "יצחק", בהפקתו המוזיקלית של ירוסלב יעקובוביץ'. באותו זמן ביקש קלפטר שאנשים יפסיקו לקרוא לו בכינוי "צ'רצ'יל", ואריק איינשטיין הציע לו את שם האלבום. מתוך האלבום הצליחו השירים "האהבה שלי היא לא האהבה שלו", "נפגשנו", "אני ואת אז", והרגאיי "מהי הדרך". באביב של אותה שנה הלחין ועיבד את השיר "השדים האדומים", אותו ביצע יחד עם יגאל בשן, לכבוד זכייתה של קבוצת הפועל תל אביב באליפות המדינה בכדורגל. בסוף 1981 הפיקה הטלוויזיה הישראלית תוכנית מיוחדת שהציגה את שיריו, בשם "יצחק קלפטר וחברים". בתוכנית השתתפו: ורד קלפטר, יעל לוי, דפנה ארמוני, מזי כהן, גידי גוב, אפרים שמיר; והמוזיקאים: משה לוי, חיים רומנו, ומיכה מיכאלי.

### שנות ה־80: שיתופי פעולה ושני אלבומים

ב־1982 הקליט קלפטר עם יגאל בשן את הדואט "שנינו ביחד", שכתבו והלחינו שניהם במשותף. השיר נכלל באלבומו של בשן "לא לבד". לאלבומו של אריק סיני "צל כבד" שיצא באותה שנה כתב והלחין את השיר "אם אתה בסביבה" ("העיירה שלי"), שהפך לאחד מלהיטיו הגדולים של סיני. באלבום הבכורה של יעל לוי מאותה שנה נכללו לחניו לשירים "תמונה" ו"אי ירוק בים", במקור מתוך המופע "שיחות סלון", וכן השיר "בלדה לנאיבית", שהלחין למילים של יהונתן גפן.

ב־1982 החל קלפטר בשיתוף פעולה עם אריק איינשטיין, כשהלחין את כל שירי אלבומו "יושב על הגדר". כמקובל באלבומיו של איינשטיין, קיבל קלפטר קרדיט לצידו על גבי עטיפת האלבום. בין להיטי האלבום היו "יושב על הגדר", "טירוף במה" ו"אתמול היה הרגע". קלפטר עצמו כתב חלק מהשירים, ובהם "טירוף במה" ו"בשבחי הסמבה". השיר "טירוף במה" הוקלט עוד לפני איינשטיין על ידי גלי עטרי.

באותה שנה הלחין את הפסקול לסרט "לנה" של איתן גרין וגם השתתף בו כזמר.

ב־1983 הוציאו קלפטר ואיינשטיין אלבום משותף נוסף, "שביר". באלבום זה כתב איינשטיין את כל המילים, כולם ללחנים של קלפטר. בין שיריו הבולטים היו "שביר", "פנים טובות בתוך החשיכה", "כי שיכור אני", "יד אחת עושה את זה" ו"תל אביב גדות הירקון, 1983". קלפטר השתתף כגיטריסט באלבומים רבים נוספים של איינשטיין: "פסק זמן", "אוהב להיות בבית", שעבורו גם הלחין את השיר "אין לו זמן" למילים מאת אריק איינשטיין, "על גבול האור", "הייתי פעם ילד", "יש בי אהבה", שעבורו כתב והלחין וכן ניגן בשיר "כאן לבד הלילה", ועוד.

ב־1983 הלחין גם את שירה של לאה גולדברג "הביתה" לאריק סיני. השיר יצא על גבי תקליט שדרים בלבד ולא נכלל באלבום אולפן של סיני, אך זכה להצלחה במצעדי הפזמונים.

ב־1984 הוציא קלפטר את אלבומו השני, "לבד", שבו כתב והלחין את כל השירים. מתוך האלבום בלטו השירים "כוכבים הם רק טיפות בחושך", "חופש, אהבה והבנה" ו"סליחה חבר". קלפטר הפיק מוזיקלית בשיתוף עם גיא יפה, טכנאי ההקלטות הראשי של אולפני "טריטון". בעיבודי השירים הייתה שותפה אלונה טוראל, שגם ניגנה בקלידים, פסנתר וסינתיסייזר, ואיתה אלון הלל בתופים וכלי הקשה, אוהד אינגר, איתן גידרון ומיכה מיכאלי בבס, וירוסלב יעקובוביץ' בסקסופון. בקיץ של אותה שנה נערך מופע איחוד של להקת "כוורת", שתועד באלבום "כוורת – הופעה חיה, קיץ 1984". במסגרת המופע שר את שיריו "צליל מכוון" ו"שיר אהבה בדואי". עוד באותה שנה ניגן בהקלטת "השיר שהוא שר לי בגשם" מתוך אלבומה של נורית גלרון "נגיעה אחת רכה", ניגן באלבום "פסק זמן" של שם טוב לוי ואריק איינשטיין, ניגן והלחין שיר אחד באלבום של חוה אלברשטיין "אבק של כוכבים". באותה שנה הלחין את הפסקול של הסרט "עד סוף הלילה" של איתן גרין.

בתחילת 1985 העלה מופע משותף עם אריק סיני, אחר כך הלחין לאלבומה של גלי עטרי "אמצע ספטמבר" את השיר "סוף העונה" למילים של רוני ערן. בקיץ השתתף במופע "קולות שלובים", יחד עם יהודית רביץ, אריאל זילבר, שלמה גרוניך, שם־טוב לוי ואלון אולארצ'יק. המופע עלה לראשונה בפסטיבל ישראל ואחר עלה פעמים אחדות נוספות, כולל בפסטיבל ערד. במסגרת המופע הקליטו חידוש ל"לעבודה ולמלאכה", שכתב חיים נחמן ביאליק. בסוף השנה ניגן בהקלטות האלבום "בגובה העיניים" של יוני רכטר.

ב־1986 ניגן באלבום אוהב להיות בבית של אריק איינשטיין ומיקי גבריאלוב. והלחין את שירו של קובי לוריא "הלאה" לאלבומה של רבקה זהר "עברייה".

ב־1987 יצא אלבומו של אריק סיני "עכשיו", ובו שישה שירים שכתב והלחין קלפטר. מהם התפרסם השיר "המשורר". עוד באותה שנה ניגן בהקלטות אלבומו של אריק איינשטיין "על גבול האור".

באוגוסט 1988 יצא אלבום סולו שלישי לקלפטר **"**מחזיק מעמד**"**, בעקבות יציאת האלבום יצא לסיבוב הופעות. באותה שנה הקליטה גלי עטרי את לחנו של קלפטר לשירה של רחל שפירא "רק אתמול" לאלבומה "צעד אחד לפני הנהר". לחן נוסף של קלפטר באלבום היה לשיר "ארץ טירוף ונביאים", שאת מילותיו כתב ברוך פרידלנד. עוד באותה שנה הלחין שני שירים לאלבום "נשבע" של חיים משה: "הולך ובא" ו"מה שיש לי זה מה יש", וניגן בו בגיטרות. כמו כן ניגן בתקליט שדרים של רפי אדר.

ב־1989 הלחין את השיר "יותר" באלבום של עדנה לב "הדרך אלי".

לאורך שנות השמונים חיבר קלפטר מוזיקה למספר סרטים ישראליים, ובהם: "כביש ללא מוצא" (1982) של יקי יושע; "לנה" (1980); "עד סוף הלילה" (1985) של איתן גרין; "נישואים פיקטיביים" (1988) של חיים בוזגלו ו"אחד באפריל" (1989).

### שנות ה־90: המשך יצירה ואלבום רביעי

ב־1990 הלחין, עיבד, וביצע בדואט עם רוני תורג'מן את השיר "ליקוי אהבה" ("השיירה עוברת") שאת מילותיו כתבה דליה שפיגל.

ב־1991 ביצע בדואט עם חיה סמיר את השיר "פשוט אהבה", שזכה להצלחה והפך לשיר הנושא של אלבומה הראשון של סמיר באותה שנה.

לאלבומה של יעל לוי "אל תקנה לי ורד" מ־1992, כתב קלפטר את מילות השיר "אתה יוצא מהמחזור", שהלחינה ורד קלפטר.

במרץ 1993 הוציא קלפטר את אלבומו הרביעי "הרחובות ההם", בהפקתו המוזיקלית של ירוסלב יעקובוביץ'. מתוך האלבום הצליחו השירים: "צייד בודד" ו"הרחובות ההם". באלבום נכללה גרסה עברית של שירו של ג'ימי הנדריקס – *Little Wing* – שתרגם קלפטר כ"כנף קטנה". עוד באותה שנה הוציאה חברת NMC אלבום אוסף של קלפטר בשם "יצחק, לבד, מחזיק מעמד", שכלל שירים משלושת אלבומי הסולו הראשונים.

ב־1998 השתתף בהופעת האיחוד של "כוורת", שתועדה על גבי האלבום "כוורת בפארק". במופע שר קלפטר את שירו "אני ואת אז", וכן את השיר "אם אתה בסביבה" כחלק ממחרוזת שירים שהציגה את קריירות הסולו של חברי הלהקה.

### העשור הראשון של המאה ה־21

בשנת 2001 יצאה לרדיו גרסה חדשה, שלא זכתה להצלחה, לשיר ששר עם חיה סמיר ב־1991 "פשוט אהבה". באפריל אותה שנה ניגן שני שירים, "כנף קטנה" ו"היי, ג'ו", במופע מחווה לג'ימי הנדריקס בתיאטרון תמונע.

בשנת 2003 הלחין את השירים "מחכה עם הכלבים" ו"נאהב עד שנמות" לאלבומו של אריק סיני, "נאהב עד שנמות", שניהם למילותיו של איתן נחמיאס גלס. קלפטר גם השתתף בנגינה באלבום. לאלבומה של גלי עטרי "חבק אותי לאט" מאותה שנה, הלחין את שירו של מאיר גולדברג "מה שאת אוהבת", שהיה הלהיט הגדול ביותר של האלבום. לאלבומה של נורית גלרון "מה שהשמיים נותנים" מ־2006 הלחין את שירו של נתן זך "הציפור", שעל שם שורה מתוכו נקרא האלבום. בשנת 2007 כיכב בקליפ לשירו של שלומי שבן "מוכן לאהבה".

בשנת 2008 שב קלפטר לפעילות מלאה. הוא הקליט עם אשתו לשעבר ורד קלפטר, דואט בשם "שלך לעד", שיצא באלבומה "אהבה אחת גדולה". בנוסף, הוציא באותה שנה את הסינגל "אנשים משתנים", מתוך אלבום אולפן חדש בשם "קצת דיפלומט". לאחר מכן, הוציא כסינגל את שיר הנושא של האלבום, "קצת דיפלומט", וגם צילם לראשונה וידאו קליפ. רוב שירי האלבום, שיצא 15 שנים אחרי אלבומו הקודם, "הרחובות ההם", נכתבו על ידי קלפטר כ־13 שנים קודם, והוא כולל גם ביצוע חדש לשיר "אני אוהב" של יהונתן גפן, שהלחין במקור עבור האלבום "הכבש השישה עשר". את האלבום יזם והפיק יוחאי ובר, פסנתרן צעיר שזכה להכיר את קלפטר בפגישה מקרית בבית קפה, ובין הנגנים הרבים שהתארחו באלבום היו אלונה טוראל, משה לוי, פיטר רוט, ניצן עין הבר ואלון הלל. האלבום זכה לתשבחות רבות מצד מבקרי המוזיקה אז לא זכה להצלחה רבה מצד הקהל. במקביל התארח קלפטר בתוכנית מיוחדת של "כוכב נולד" שהוקדשה לשיריו.

בתחילת 2008 זכה בפרס על מפעל חיים למלחין בתחום הזמר העברי על שם נעמי שמר מטעם אקו"ם. בנימוקי השופטים למתן הפרס נכתב בין השאר: "יצחק קלפטר הינו מוזיקאי מחונן שכותב רק מהלב. הוא יוצר שלא רדף מעולם אחר אופנות. לחניו מאוד פשוטים, מקוריים ומרגשים. הם על גבול הנאיביות וזה למעשה כל הקסם כי רק דרך הנאיביות ניתן לחדור באמת ללבם של אנשים. הגיטרה של קלפטר נשמעת ממש כמו אדם ששר. הוא אמן בלוז אמיתי ויצירותיו לא ממצות עצמן לעולם. כל שיר שלו אפשר לשמוע שוב ושוב ולהנות בכל פעם מחדש".

בתחילת 2009 יצא בחברת NMC אלבום הופעה של קלפטר בשם "דמיון חופשי", ובו הקלטה של הופעה שנערכה בבית המורה בתל אביב בשנת 1989. בהופעה זו ביצע קלפטר, לצד שירים מאלבומי הסולו שלו, גם שירים שהלחין לאחרים, כ"יושב על הגדר" ו"תמונה". באותה שנה יצא גם אלבום הופעה של קלפטר עם אפרים שמיר ואלון אולארצ'יק, שתיעד את מופעם המשותף "נפגשנו". באלבום המופע נכללו שיריו של קלפטר "דמיון חופשי", "שיר אהבה בדואי", "צליל מכוון", "האהבה שלי היא לא האהבה שלו" וכן שיר שכתב קלפטר במיוחד עבור המופע, "שווה זהב". בסוף אותה שנה כתב מילים (יחד עם רפי בסקון) הלחין, ניגן והשתתף בשירה ב"יופי לי ולך" יחד עם הצמד סטאלוס ואורן חן.

### העשור השני של המאה ה־21 ושנותיו האחרונות

קלפטר (משמאל) במופע האיחוד האחרון של להקת כוורת בפארק הירקון בתל אביב, אוגוסט 2013
ב־2010 התארח קלפטר בשני שירים באלבום "עולם" של נגן הג'אז מאיר בן מיכאל. השניים ביצעו באלבום שני דואטים: האחד, שירו הידוע של קלפטר, "שיר אהבה בדואי", והשני, שיר חדש של בן מיכאל, "את המוזיקה שלי". שיתוף הפעולה בין השניים המשיך לאחר מכן גם להופעות משותפות, בהם בן מיכאל אירח את קלפטר בנגינה לצידו, וב־2012 יצא ביצוע מחודש של השניים, בעברית ואנגלית, לשירו של קלפטר "דמיון חופשי".

ב־2011 יצא אלבום אוסף של אריק איינשטיין בשם "שר יצחק קלפטר", המסכם את שיתוף הפעולה של השניים. באלבום נכלל שיר מקורי אחד בשם "מעבדות לחירות", שהלחינו קלפטר וגיא בוקאטי למילים של יעקב רוטבליט, וכן גרסה מחודשת של איינשטיין לשירו של קלפטר "צליל מכוון".

בשנת 2013 התארח באלבומה של להקת הדג נחש "זמן להתעורר", בהקלטת השיר "יום שישי". בחודשי הקיץ של אותה שנה נטל חלק בחמש הופעות האיחוד של להקת כוורת, בבריכת הסולטן ובפארק הירקון.

ב־2014 הקליט גרסה מחודשת לשירו "דמיון חופשי", עבור פסקול הסרט "בשר תותחים" בבימויו של איתן גפני. בביצוע ליווה את קלפטר בקולות רקע קובי פרחי, סולן להקת אורפנד לנד.

בשנת 2015 יצא אוסף נוסף של קלפטר "המיטב".

בשנת 2019 התארח ב־Lost in Outer Space, אלבום הבכורה של סוואן בנד, להקתם של ירון אמיתי ונועה שמר. קלפטר השתתף באלבום בנגינת גיטרה חשמלית והלחין את השיר "פגישה קבועה", שכתבה שמר.

בפברואר 2022 פורסם לראשונה בעמוד הפייסבוק הרשמי של קלפטר כי עומד לצאת לאור ספרו הראשון "צליל מכוון". הספר, שבו 42 שירים נבחרים מהרפרטואר של קלפטר, כולל, לצד מילות השירים, גם תמונות, תווים ואקורדים לגיטרה ולפסנתר, והחל להימכר בספטמבר 2022.

במאי 2022 יצא לאור השיר "טל על פרחי הזמן", שיתוף פעולה בין טל סונדק לקלפטר, שגם הלחין ושר עם סונדק למילים שכתב מאיר גולדברג. השיר הפך לאחרון שקלפטר הקליט בחייו.

בפברואר 2023 לאחר מותו יצא לאור השיר "כשהלב הוא חופשי" של גלי עטרי, אשר כתב מאיר גולדברג.

חיים אישיים
-----------

חברתו לחיים בשנים 1972–1975 הייתה עיינה אילון, שדרנית גלי צה"ל ובתה של השחקנית ליה דוליצקיה. כמו כן היה במערכות יחסים קצרות טווח עם השחקנית מונה זילברשטיין, המשוררת יונה וולך והזמרות ריקי גל ועירית בולקא.

בשנת 1977 נישא לזמרת ורד קלפטר, והשניים התגרשו ב־1985. בנו ממערכת יחסים עם דורית פלד הוא אוריה (נולד ב־1985), מוזיקאי אף הוא.

בשנת 1978 אושפז קלפטר בבית החולים גהה במצב פסיכוטי. לאחר מכן אובחן כסובל מסכיזופרניה. באותה התקופה הוא חי בעוני והיה חסר בית.

בשנת 2000 התגלה גידול סרטני בראשו של קלפטר והוא נזקק לניתוח. חברי "כוורת" ארגנו עבורו מופע התרמה. הניתוח עבר בהצלחה, ולאחר שהחלים, שב קלפטר לפעילות, ואף חזר להופיע.

קלפטר, שהיה מעשן כבד, אושפז ב־7 בפברואר 2011 בבית החולים איכילוב בעקבות סיבוכי מחלת ריאות חסימתית כרונית. ביולי אותה שנה שוחרר מבית החולים, והחל תהליך שיקום. בסוף מרץ 2018 שוב אושפז במצב קשה, בשל אותה מחלה.

קלפטר נפטר ב־8 בדצמבר 2022 מאי־ספיקה נשימתית בביתו שבתל אביב, והוא בן 72. טקס האשכבה לזכרו נערך ב־11 בדצמבר בתיאטרון הלאומי "הבימה". בסיום הטקס יצא מסע ההלוויה וקלפטר נטמן בבית העלמין "מנוחה נכונה" בראשון לציון.

פרסים והוקרה
------------

* 1972 – פרס כינור דוד ללהקת אחרית הימים, שבה היה חבר.
* 1989 – מופע הוקרה לקלפטר במועדון "זמן אמיתי", שנועד לגיוס כספים למענו אחרי שנקלע לקשיים כלכליים. את הערב ארגנו בתיה ואלי ישראלי והופיעו בו לא מעט אמנים ששיתפו פעולה עם קלפטר, וביניהם שם טוב לוי, דפנה ארמוני, דני ליטני, יעל לוי וורד קלפטר (בליווי ההרכב שלה "לגמרי לא שקטים").
* 1997 – פרויקט מיוחד שערך עיתון "העיר", שבו זכה סולו הגיטרה שניגן קלפטר בשיר "העץ הוא גבוה", של להקת אחרית הימים, בתואר סולו הגיטרה הגדול בתולדות המוזיקה הישראלית.
* 2000 – מופע איחוד חד־פעמי של להקת כוורת בהיכל התרבות בתל אביב, אשר הכנסותיו הוקדשו למימון ניתוח לקלפטר.
* 2006 – "שרים יוצרים בצוותא" עם קלפטר. במסגרת חגיגות יובל ה־50 לצוותא הופקה הסדרה "שרים יוצרים בצוותא", שהוקדשה כולה למוזיקה העברית וליוצריה. התוכנית הראשונה בסדרה הוקדשה לשמוליק קראוס והשנייה לקלפטר. בין המשתתפים הרבים שהופיעו: דני סנדרסון, מיקי גבריאלוב, חמי רודנר, ורד קלפטר, אושיק לוי, דורית ראובני, אפרים שמיר, יעל לוי, גבי שושן ואלי מגן, חבריו להרכב אחרית הימים.
* 2008 – פרס על מפעל חיים למלחין בתחום הזמר העברי על שם נעמי שמר מטעם אקו"ם.
* 2009 – מופע הצדעה לקלפטר, "דמיון חופשי", בפסטיבל הפסנתר. במופע השתתפו זמרים ונגנים צעירים, ובהם שרון קרלן וברק גביזון (שירה), גיל לואיס (גיטרה חשמלית), אורי ויינשטוק (פסנתר), עדי הר צבי (בס) ומתן אפרת (תופים). המופע עם מיטב הלהיטים של קלפטר ובהשתתפותו המשיך לעלות ברחבי הארץ כמה פעמים לאחר מכן.
* 2011 – התואר "גיבור גיטרה" ישראלי הוענק לקלפטר מטעם תחנת הרדיו רשת ג'. שנה קודם לכן זכה בתואר זה אבי סינגולדה.
* 2013 – ב־27 ו־28 בדצמבר נערכו שני ערבי מחווה לקלפטר במרכז שטיינברג בחולון. במופעים, בניהולו האמנותי של חיים שמש, השתתפו מיטב האמנים ונגני הגיטרה בישראל, ולא פחות מ־30 מוזיקאים ונגנים לקחו חלק בפרויקט.
* 2019 – ב־7 ביוני נערך מופע הצדעה לקלפטר, "דמיון חופשי – שרים ומנגנים עם יצחק קלפטר", בהיכל התרבות בתל אביב, שבו השתתפו בין היתר שלומי ברכה, ברי סחרוף, שלמה מזרחי ודני סנדרסון.

דיסקוגרפיה
----------

### אלבומים

* יצחק (1981)
* לבד (1984)
* מחזיק מעמד (1988)
* הרחובות ההם (1993)
* קצת דיפלומט (2008)

### הופעות

* דמיון חופשי (2009) – הופעה משנת 1989
* נפגשנו Live (יצחק קלפטר, אפרים שמיר ואלון אולארצ'יק) (2009)

### אוספים

* יצחק, לבד, מחזיק מעמד (1993)
* יצחק קלפטר – המיטב (2015)

### אלבומים אחרים בהם השתתף

* אחרית הימים (1972)
* צליל מכוון (1979)
* המראה – צביקה פיק (1980)
* קווים – קטעים אינסטרומנטליים (עם מתי כספי, יוני רכטר שלמה יידוב, ויצחק קלפטר) (1981)
* נשבע – חיים משה (1988)
* כח – נתנאל (1991)
* Swan Band - Lost in Outer Space – בשיר "פגישה קבועה" גיטרה חשמלית ולחן (מילים: נועה שמר לחן: יצחק קלפטר) (2019)

#### עם כוורת

* סיפורי פוגי (1973)
* פוגי בפיתה (1974)
* צפוף באוזן (1975)
* כוורת – הופעה חיה, קיץ 1984 (1984)
* כוורת בפארק (1998)
* כוורת בקופסה (2013)

#### עם אריק איינשטיין

* יושב על הגדר (1982)
* שביר (1983)
* אריק איינשטיין שר יצחק קלפטר (2011)

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **יצחק קלפטר** |
| ויקישיתוף תמונות ומדיה בוויקישיתוף: **יצחק קלפטר** |

* אתר האינטרנט הרשמי של יצחק קלפטר
* יצחק קלפטר, במיזם "אישים" לתיעוד היצירה הישראלית
* יצחק קלפטר, במסד הנתונים הקולנועיים IMDb (באנגלית)
* יצחק קלפטר, באתר שירונט
* יצחק קלפטר, באתר MusicBrainz (באנגלית)
* יצחק קלפטר, באתר Tab4u
* יצחק קלפטר, דף שער בספרייה הלאומית
* יצחק קלפטר, באתר MOOMA (בארכיון האינטרנט)

**ראיונות**

* טל גורדון, דיפלומט אנלוגי – קלפטר מדבר, באתר הבמה, 26 באוקטובר 2008
* אורי משגב, ככה הוא בצד, באתר ynet, 9 בפברואר 2009
* נועה הרשקוביץ‏, לקראת המחווה: תחנות התרבות של יצחק קלפטר, באתר וואלה!‏, 23 במרץ 2013
* אתר למנויים בלבד דפנה ארד, יצחק קלפטר: קנו את הדיסקים שלי כדי שאוכל להתפרנס, באתר הארץ, 1 בפברואר 2015
* סרטונים יצחק קלפטר, הפרויקט של מפעל הפיס לתיעוד יוצרים במוזיקה הישראלית עם יואב קוטנר, דצמבר 2016
* דודי פטימר, ‏"הייתי על סף מוות": יצחק קלפטר בראיון ראשון על האשפוז, השיקום ואיחוד "כוורת", באתר מעריב אונליין, 24 בספטמבר 2018
* דודי פטימר, ‏יצחק קלפטר חוגג 70 בצל הקורונה, נאבק במחלה קשה וחוזר לתחנות חייו, באתר מעריב אונליין, 28 במרץ 2020

**כתבות**

* בן שלו, המארז החדש של יצחק קלפטר מזכיר לנו אותו באמת, באתר הארץ, 17 בדצמבר 2010
* אתר למנויים בלבד אלי לינדר, רצון לרפיון, באתר הארץ, 15 באפריל 2018
* אתר למנויים בלבד בן שלו, יצחק קלפטר היה מהיר, מדויק, זן מובחר. אולי הטוב מכולם, באתר הארץ, 8 בדצמבר 2022
* עמי פרידמן, מהשת"פ עם אריק אינשטיין ועד הלהיט הגדול של כוורת: היצירות הגדולות של יצחק קלפטר, באתר ישראל היום, 9 בדצמבר 2022

**בעקבות מותו:**

* שידורי גל"צ בעקבות מותו של יצחק קלפטר, כולל מספר תוכניות ששודרו לאורך השנים, באתר גל"צ
* קוואמי, תוכנית תודה ליצחק קלפטר, באתר רדיו הקצה, 11 בדצמבר 2022
* סוכן תרבות | דיון לזכרו של יצחק קלפטר בהשתתפות: יהודה עדר, דפנה ארמוני, קוואמי (החל מדקה 01:30), באתר כאן תאגיד השידור הישראלי, ‏16 בדצמבר 2022
* "דמיון חופשי: גלי עטרי במחווה ליצחק קלפטר", באתר כאן – תאגיד השידור הישראלי, ‏6 באפריל 2023

הערות שוליים
------------

1. 1 2  רן בוקר, יצחק קלפטר הלך לעולמו בגיל 72, באתר ynet, 8 בדצמבר 2022
2. ↑  אור ברנע, הוכרזו הזוכים בפרסי אקו"ם, באתר ynet, 22 בינואר 2008
3. ↑  ורד יפתחי גרין, דמיון חופשי: גלי עטרי במחווה ליצחק קלפטר, באתר כאן – תאגיד השידור הישראלי, ‏6 באפריל 2023 (דקות 43:36–45:43 של השידור)
4. 1 2  אלדד בוברוביץ', שיחה עם יצחק קלפטר, באתר החיים על פי אלדד
5. 1 2 3  *דרך המוסיקה 🎸 | יצחק קלפטר - פרק 6*, נבדק ב-2022-12-09
6. 1 2  כך היה - יצחק קלפטר
7. ↑  משה בן שאול, שוב לא שקט עם אריק איינשטיין, מעריב, 5 ביולי 1971
8. ↑  ורד יפתחי גרין, "דמיון חופשי: גלי עטרי במחווה ליצחק קלפטר", באתר כאן – תאגיד השידור הישראלי, ‏6 באפריל 2023 (דקות 22:48–23:30, 43:36–45:43 של השידור)
9. ↑  האם נגני כוורת יהיו "החיפושיות" של ישראל?, "העולם הזה", גיליון 1883 מ-3 באוקטובר 1973, עמוד 35
10. ↑  רז שכניק, "אריק אמר לי: 'בוא תנגן רע'. אז ניגנתי רע": הסודות מאחורי השירים של קלפטר, באתר ynet, 21 באוקטובר 2022
11. ↑  מאה הצגות ל"שיחות סלון", דבר, 22 בדצמבר 1977
12. ↑  יוסי חרסונסקי, הצליל המכוון של יצחק קלפטר, מעריב, 26 בנובמבר 1978
13. ↑  יוסי חרסונסקי, "צליל מכוון" - פופ ישראלי במיטבו, מעריב, 30 באפריל 1979
14. ↑  יואב קוטנר, תקליטים ישראלים, מעריב, 21 ביוני 1979
15. ↑  איה אורנשטיין, מלחמת המינים בין רומנטיקן לפמיניסטית, מעריב, 8 במרץ 1979
16. ↑  זאב פרי, פסטיבל הזמר תש"ם, דבר, 24 במרץ 1980
17. ↑  יעקב בר-און, תקליט־סולו ראשון ליצחק קלפטר־"צ'רצ'יל", דבר, 6 באוגוסט 1981
18. ↑  יצחק קלפטר: "נא לקרוא לי יצחק!", "העולם הזה", גיליון 2282 מ-27 במאי 1981, עמוד 86
19. ↑  טלוויזיה, דבר, 29 ביולי 1982
20. ↑  יעקב בר-און, יגאל בשן-לא לבד, דבר, 2 בנובמבר 1982
21. ↑  מישל אטפטובסקי, תקליט חדש - הגיבור הלחוץ - יצחק קלפטר - לבד - סי בי אס, חדשות, 25 בספטמבר 1984
22. ↑  איציק יושע, כאן כוורת, חדשות, 15 ביוני 1984
23. ↑  גידי אביבי, ביקורת - עדיין על הגדר - 'פסק זמן' שם טוב לוי-אריק איינשטיין, כותרת ראשית, 9 באוקטובר 1984
24. ↑  גידי אביבי, ציפיות גדולות - 'אבק של כוכבים' - תקליט חדש של חוה אלברשטיין, כותרת ראשית, 25 בספטמבר 1984
25. ↑  נעמי רון, מעבירים ערב בכיף, חדשות, 15 בינואר 1985
26. ↑  גלי עזרן, גלי עטרי – מופע־יחיד תקליט, וספר, חדשות, 6 במאי 1985
27. ↑  חגיגות הזמר בערד 85, חדשות, 2 באוגוסט 1985
28. ↑  איציק יושע, "סוף הקיץ" יהיה מופע ההמשך של ההרכב החד פעמי "קולות שלובים", חדשות, 13 ביוני 1985
29. ↑  שרון מולדבי, תקליט - בינם לבין עצמם, חדשות, 9 באפריל 1986
30. ↑  יוסי כסיף, אריק איינשטיין; אוהב להיות בבית, סי.בי.אם. חדשות, 29 בספטמבר 1986
31. ↑  קלפטר מחזיק מעמד, מעריב, 31 באוגוסט 1988
32. ↑  ביקורת - בועז כהן, קרוב אל המטרה, כותרת ראשית, 16 בספטמבר 1988
33. ↑  יצחק קלפטר לסיבוב הופעות, חדשות, 6 באוקטובר 1988  
אדר אבישר, קלפטר כבר סופר את הימים, מעריב, 17 באוקטובר 1988
34. ↑  משלוש יוצא אחד, כותרת ראשית, 16 בנובמבר 1988
35. ↑  שמעון פרנס, בחזרה לעתיד, חדשות, 21 בדצמבר 1989
36. ↑  יואב בירנברג, ממריא לאט, חדשות, 12 במרץ 1993
37. ↑  רגע של שירה, באתר הארץ, 18 באפריל 2001
38. ↑  טל פרי, יצחק וורד קלפטר שוב ביחד, באתר ‏MOOMA‏, 27 בפברואר 2008
39. ↑  תמר סוקניק, גלריה הארץ, יצחק קלפטר חוזר לשיר, באתר הארץ, 27 במרץ 2008
40. ↑  אילן לוקאץ', ‏יצחק קלפטר צילם קליפ לראשונה בחייו, באתר ‏מאקו‏, 15 בפברואר 2009
41. ↑  בן שלו, לא יכולתי להישאר אדיש, באתר הארץ, 10 בספטמבר 2008
42. ↑  בן שלו, יצחק קלפטר הוא לא רק מוזיקאי עבר, באתר הארץ, 27 בינואר 2009
43. ↑  עונה 6, תוכנית ספיישל מיוחדת המוקדשת לשירי יצחק קלפטר, באתר מאקו
44. ↑  בן שלו, יצחק קלפטר הוא לא רק מוזיקאי עבר, באתר הארץ, 27 בינואר 2009
45. ↑  תימורה לסינגר, אני מרשה לעצמי, באתר ynet, 1 בפברואר 2009
46. ↑  נויה כוכבי, עכבר העיר, קלפטר, אולארצ'יק ושמיר: טוב שהם עדיין בחיים, באתר הארץ, 6 באפריל 2009
47. ↑  אסף נבו, ‏יצחק קלפטר במזרחית, באתר ‏מאקו‏, 20 בדצמבר 2009
48. ↑  דורון גל, ‏העולם של מאיר בן מיכאל, באתר ‏מאקו‏, 10 באוגוסט 2010
49. ↑   יצחק קלפטר & מאיר בן מיכאל בתכנית "בחברה טובה עם פררה", סרטון באתר יוטיוב
50. ↑   דמיון חופשי 2012 "קליפ" יצחק קלפטר ומאיר בן מיכאל, סרטון באתר יוטיוב
51. ↑  עכבר העיר, אריק איינשטיין ויצחק קלפטר שוב ביחד, באתר הארץ, 15 בפברואר 2011
52. ↑  עכבר העיר, האזינו: הדג נחש משתפים פעולה עם יצחק קלפטר, באתר הארץ, 21 ביולי 2013
53. ↑  ניר גורלי, עכבר העיר, כוורת בהופעה: המיתוס עדיין קיים, באתר הארץ, 20 ביוני 2013
54. ↑  מערכת וואלה‏, בכורה: יצחק קלפטר מחדש את עצמו, באתר וואלה!‏, 13 במרץ 2014
55. ↑  אתר למנויים בלבד בן שלו, השירים שדרכם עוצב הצליל של הגיטרה החשמלית הישראלית, באתר הארץ, 31 בינואר 2015
56. ↑  דף השיר פגישה קבועה, באתר bandcamp
57. ↑  היכונו! היכונו!, בעמוד הפייסבוק של יצחק קלפטר, 11 בפברואר 2022
58. ↑  שרית ישי לוי, כמעיין המתגבר, חדשות, 21 בנובמבר 1988
59. ↑  רחל המרחלת, האהבה של השנה, "העולם הזה", גיליון 1984 מ-10 בספטמבר 1975, עמוד 38
60. ↑  זמר פרוד, חדשות, 16 בפברואר 1986
61. ↑  אתר למנויים בלבד דפנה ארד, החבורה המוזיקלית "אחוזת בית" הולכת לשנות את פני המוזיקה הישראלית, באתר הארץ, 19 בפברואר 2016
62. 1 2  אילן שאול, יצחק לבד מחזיק מעמד, באתר ynet, 11 בספטמבר 2002
63. ↑  אור ברנע, יצחק קלפטר מאושפז במחלקה לטיפול נמרץ, באתר ynet, 7 בפברואר 2011
64. ↑  איתמר זהר, יצחק קלפטר מאושפז במצב קשה, באתר הארץ, 22 במרץ 2018
65. ↑  שגיא בן נון‏, יצחק קלפטר נטמן, גידי גוב: "המום מכמות האהבה שזכה לה", באתר וואלה!‏, 11 בדצמבר 2022
66. ↑  פסלון – פרס כינור דוד שהוענק בשנת 1972 ללהקת "אחרית הימים" | קדם בית מכירות פומביות בע״מ, באתר www.kedem-auctions.com
67. ↑  אדר אבישר, מופע - עם קצת מזל, יהיו גם הצ'רצ'ילים, מעריב, 22 בדצמבר 1989
68. ↑  אדר אבישר, עם מעט עזרה מידידי, מעריב, 8 בנובמבר 1989
69. ↑  דף תעודות, פרסים והוקרות, מתוך האתר הרשמי של יצחק קלפטר
70. ↑  מערכת וואלה‏, כוורת חזרה: במופע התרמה ליצחק קלפטר העומד בפני ניתוח, באתר וואלה!‏, 14 במרץ 2000
71. ↑  מערכת וואלה‏, ניתוח הראש שעבר יצחק קלפטר הסתיים בהצלחה, באתר וואלה!‏, 7 באפריל 2000
72. ↑  שוש מיימון, "שרים יוצרים בצוותא" עם יצחק קלפטר, באתר news1‏, 11 באפריל 2006
73. ↑  יוסי פיקרק, לוקח ת'זמן, סקירת הופעת המחווה ליצחק קלפטר, באתר MOOMA - המוזיקה של ישראל, ‏23 באפריל 2006
74. ↑  טל פרי, לוקח ת'זמן - לקראת הערב שייערך לכבודו היום בצוותא, יצחק קלפטר מדבר על רגעי הסולו-גיטרה המרגשים ועל הלחנים שמאופסנים במגירות, באתר nrg‏, 20 באפריל 2006
75. ↑  ידיעה על הזוכים בתחום הזמר העברי, באתר הבמה, 23 בינואר 2008
76. ↑  אבישי מתיה, ‏מה אכפת לפסנתר - רשימה על מופעי פסטיבל הפסנתר, כולל המופע "דמיון חופשי" - פסטיבל הפסנתר מצדיע ליצחק קלפטר, באתר גלובס, 16 בנובמבר 2009
77. ↑  דף המופע "דמיון חופשי", באתר הבמה
78. ↑  מערכת וואלה‏, יצחק קלפטר - גיבור הגיטרה הישראלי של רשת ג', באתר וואלה!‏, 18 באוקטובר 2011
79. ↑   אלי לפיד ונועם גילאור מארחים את יצחק קלפטר, ומעניקים לו את תעודת גיבור הגיטרה של רשת ג', סרטון באתר יוטיוב 2011
80. ↑  דף האירוע עם פירוט על מופעי המחווה, בדף הפייסבוק של מרכז שטיינברג חולון
81. ↑  דף האירוע עם פירוט על מופעי המחווה, בדף הפייסבוק של עלמה חברת ההפקה
82. ↑  "דמיון חופשי" – ערב מחווה ליצירתו של קלפטר, באתר יוסמיוזיק, 28 בדצמבר 2013
83. ↑  אתר למנויים בלבד בן שלו, הצדעה ליצחק קלפטר: במופע הזה היו כמה שיאים מרגשים ורגע אחד מפעים, באתר הארץ, 8 ביוני 2019

| כוורת |
| --- |
| דני סנדרסון • גידי גוב • יצחק קלפטר • אלון אולארצ'יק • מאיר פניגשטיין • אפרים שמיר • יוני רכטר |
| אלבומי אולפן | 

|  |  |
| --- | --- |
| סיפורי פוגי (1973) | סיפורי פוגי • שיר המכולת • ביום ובלילה • שירות עצמי • ילד מזדקן • למרות הכל • פה קבור הכלב • לא ידענו מה לעשות • המגפיים של ברוך • נחמד • יו יה |
| פוגי בפיתה (1974) | נתתי לה חיי • משה כן משה לא • אוכל ת'ציפורניים • סוכר בתה • הורה היאחזות • שיר המחירון • שיר מחאה (אנטיביוטיקה) • התמנון האיטר • הבלדה על ארי ודרצ'י |
| צפוף באוזן (1975) | גוליית • שיר מלחים • מדינה קטנה • טנגו צפרדעים • אינספקטור פיקח • שיעור מולדת • העולם שמח • האיש הכי מהיר • שיר הטמבל • לך ספר לסבתא • היא כל כך יפה • לו לו • סוף ההצגה הלילה • ככה היא באמצע |

 |
| אלבומי הופעה | כוורת - הופעה חיה, קיץ 1984 (1984) • כוורת בפארק (1998) • כוורת - המופע האחרון (2013) • כוורת - הופעה חיה בתיאטרון ירושלים 1974 (2017) |
| מארזים | כוורת בקופסא (2013) |
| סינגלים | היו לילות • אם היה לי לב זהב • תנו לחיות • הפסקת חשמל • מחכים לשולה |
| שונות | סיפור הארון • כוורת חוזרת - סיבוב הופעות (1990) |
| קטגוריה:כוורת |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311789105171
* ISNI: 0000 0000 6895 8291
* LCCN: no2004035316
* MusicBrainz: 650a52ba-f69a-403f-b089-00e9e6aaed39
* VIAF: 97270430
* WorldCat: lccn-no2004035316

 |